CELEX: 62015TN0103
Language: fi
Date: 2015-02-27 00:00:00
Title: Asia T-103/15: Kanne 27.2.2015 – Flabeg Deutschland v. komissio

27.4.2015   
            
            
               FI
            
            
               Euroopan unionin virallinen lehti
            
            
               C 138/62
            
         Kanne 27.2.2015 – Flabeg Deutschland v. komissio
   (Asia T-103/15)
   (2015/C 138/81)
   Oikeudenkäyntikieli: saksa
   
      Asianosaiset
   
   
      Kantaja: Flabeg Deutschland GmbH (Nürnberg, Saksa) (edustajat: asianajajat M. Küper ja E.-M. Schwind)
   
      Vastaaja: Euroopan komissio
   
      Vaatimukset
   
   Kantaja vaatii unionin yleistä tuomioistuinta
   
               —
            
            
               kumoamaan vastaajan 25.11.2014 tekemän päätöksen C(2014) 8786 final valtiontukea koskevassa asiassa SA.33995 (2013) (ex 2013/NN) ja erityisesti tämän päätöksen 1 ja 2 artiklan, 3 artiklan 1 ja 2 kohdan, 4 ja 5 artiklan (uusiutuvista energioista annetun vuoden 2012 lain ja siihen sisältyvän erityisen tasoitussäännöstön luokitteleminen valtiontueksi ja toteaminen yhteismarkkinoille soveltumattomaksi) sekä 6 artiklan, luettuna yhdessä 7 artiklan (määräys tuen osan välittömästä takaisinperinnästä edunsaajalta) kanssa
            
         
               —
            
            
               velvoittamaan vastaajan korvaamaan oikeudenkäyntikulut.
            
         
      Oikeudelliset perusteet ja pääasialliset perustelut
   
   Kanteensa tueksi kantaja vetoaa kahteen kanneperusteeseen.
   
               1)
            
            
               Ensimmäinen kanneperuste: SEUT 107 artiklan mukaiset edellytykset eivät täyty.
               Kantaja katsoo, ettei uusiutuvista energioista annetun lain mukainen maksujärjestelmä ja tähän vuoden 2012 lakiin sisältyvä erityinen tasoitussäännöstö edes ole SEUT 107 artiklan 1 kohdassa tarkoitettua tukea. Siinä tapauksessa, että uusiutuvista energioista annetun vuoden 2012 lain mukainen erityinen tasoitussäännöstö olisi kuitenkin luokiteltava siinä tarkoitetuksi tueksi, sille olisi oikeutus SEUT 107 artiklan 3 kohdan b ja c alakohdassa (tuki Euroopan yhteistä etua koskevan tärkeän hankkeen edistämiseen taikka tuki tietyn taloudellisen toiminnan tai talousalueen kehityksen edistämiseen, jos tuki ei muuta kaupankäynnin edellytyksiä yhteisen edun vastaisella tavalla) eikä se siten olisi tukiin sovellettavien oikeussääntöjen vastainen.
            
         
               2)
            
            
               Toinen kanneperuste: mukautussuunnitelman kannalta ratkaisevia ympäristö- ja energia-alan valtiontuen yhteisön suuntaviivoja ei voida soveltaa
               Kantaja katsoo, ettei 1.7.2014 lähtien sovellettavia ympäristö- ja energia-alan valtiontuen suuntaviivoja, jotka vastaajan riidanalaisen päätöksen 3 artiklan mukaan määräävät takaisinmaksettavaksi vaadittavan rahamäärän suuruuden, ole sovellettava nyt kyseessä oleviin uusiutuvista energioista annetun lain mukaiseen maksujärjestelmään ja mainitun vuoden 2012 lain mukaiseen erityiseen tasoitussäännöstöön, koska ne eivät ole tukea ja koska hallinnon lainalaisuuden periaate on voimassa myös EU:n tasolla.